2нче кечкенәләр төркемендә юл йөрү кагыйдәләре буенча дәрес конспекты
[bookmark: _GoBack]Тема: “Исәнме, Светофор!”
Максат: Балаларны светофор белән таныштыру; җәяүлеләрнең куркынычсызлыгы турында күзаллауларны формалаштыру; төп төсләр турында белемнәрне ныгыту: кызыл, яшел.
Үстерү бурычлары: балаларның уйлау, истә калдыру, күзаллау сәләтләрен камилләштерү
Белем бирү бурычлары: балаларны светофор белән таныштыру
Тәрбия бурычлары: балаларда ярдәмчеллек сыйфаты тәрбияләү.
Җиһазлау: светофор макеты, светофор рәсеме шаблоны, кызыл, яшел гуашь.
Эшчәнлек барышы:
Тәрбияче: Балалар мин сезгә хәзер табышмак әйтәм.
Табышмак:
Җәяүлеләрне дөресләп
Юл аша кем чыгара?
Яшел яисә кызыл ут
Кем яндыра аларга?
 Балалар: Светофор (барысы бергә)
Тәрбияче: Афәрин. 
                    -Туктагыз, ишетәсезме? Кайдандыр елаган тавыш ишетәм.
(Акбай аксап керә) Акбай нигә елыйсың?
Акбай: Мияу белән юлда уйный идек, машина аягымны таптап китте.
Тәрбияче: Балалар, юлда уйнарга ярыймы?
Балалар: Юк, чөнки юлда автомобильләр йөри.
Тәрбияче: Юлны аркылы чыгар өчен башта светофорга карарга кирәк. Ә нәрсә өчен кирәк ул беләсезме?
   -Акбай, нәрсә өчен кирәклеген син дә балалар белән тыңлап тор (тәрбияче шигырь укый).
 Урамнарны күзәтеп,
Ваемсызны кисәтеп,
Чатта тора светофор,
Сакта тора светофор.
Җемелдәтер ике күзен,
Әйтер өчен ике сүзен.
Кызыл әйтер: “Туктап кал!”
Яшел әйтер:”Юл ачык, 
Карап кына атлап чык!”
Тәрбияче: Исеңдә тот Акбай, сез дә балалар: юлда уйнарга ярамый, бу тормыш өчен куркыныч. Акбай, син әле кечкенә һәм үзеңне ничек юлда тотасын белмисең. Балалар, ярдәм итәбезме Акбайга?
Балалар: Әйе
Тәрбияче: Җәяүлеләр светофорының ике төсе бар. Нинди төсләр кем белә?
Балалар: Кызыл һәм яшел.
Тәрбияче: Бик дөрес,балалар, кызыл төс янды, юлны аркылы чыгарга ярыймы?
Балалар: Юк
Тәрбияче: Хәзер нинди төс янды?
Балалар: Яшел.
Тәрбияче: Юлны хәзер чыгарга ярыймы?
Балалар: Әйе.
Тәрбияче: бик яхшы, Акбай, исеңдә калдыр. Ә хәзер әйдәгез уйнап алабыз.
Уен “Светофорның төсләре”
Тәрбияче: Ял итеп алдык, уйнадык, ә хәзер дәвам итәбез. Өстәлләр янына утырабыз. Алдыгызда ясалып бетмәгән Светофор рәсеме, шушы түгәрәкләрне сез гуашь белән буярга тиешсез. Кулыгыз пычранса, дымлы тастымаллар белән кулларыгызны сөртергә онытмагыз. 
Рәсем : “Светорны дөрес буя”
Тәрбияче: балалар, без буген нәрсә турында сөйләштек? (балаларның җаваплары). Акбай, исеңдә калдымы? Хәзер инде юлда уйнарга ярамаганлыгын аңладыңмы?
Акбай: Әйе, рәхмәт сезгә, дусларым. Хәзер мин юлга чыкмам һәм светофорга игътибар итәрмен. Сау булыгыз.
Йомгаклау:
Нәрсә ул светофор? Ул ни өчен кирәк? Аның төсләре нинди сигналлар бирә? Бугенге шөгыль нәрсә белән хәтерегездә калды?
Рәхмәт, балалар. Ә без сезнең белән юл йөрү кагыйдәләрен өйрәнүне киләсе шөгыльдә дәвам итәрбез.

